På dagen for Enhedslistens sommergruppemøde er partiet klar med et håndfast krav til regeringen forud for de kommende finanslovforhandlinger:

Der skal laves en stor, grøn jobplan til 10 mia. kroner, som skal give 20.600 nye job. Den skal finansieres gennem en såkaldt »energiomstillingsfond«, som landets pensionskasser skal pålægges at placere én procent af deres formue i. »Det er nødvendigt med en grøn jobplan, fordi arbejdsløsheden fortsætter med at stige, og vi er nødt til at gennemføre initiativer, der sikrer, at der kommer flere arbejdspladser allerede næste år,« siger Enhedslistens gruppeformand, Per Clausen.

De op mod 10 mia. kr. skal give nye lånemuligheder til energirenovering af boliger og bruges til udvikling af nye energiformer samt investeringer i den kollektive trafik.

Hos et af landets største pensionsselskaber, PensionDanmark, er administrerende direktør Torben Möger Pedersen ikke begejstret for Enhedslistens forslag.

»Vi foretrækker et setup, hvor vi selv vurderer projekterne. En centralt styret politisk fond med afkast på niveau med den aktuelle nulrente på statsobligationer vil ikke kunne konkurrere med dette,« skriver han i et skriftligt svar til Information.

Thomas Færgeman, direktør i den grønne tænketank Concito, er mere positiv over for Enhedslistens ønske:

»Enhedslistens grønne jobplan er et meget konstruktivt indspark til, hvordan vi både kan tænke grønt og skabe arbejdspladser. Planen redder ikke klimaet, men det er heller ikke en klimaplan. Det er en grøn jobplan, som sikrer arbejdspladser gennem klimaforbedringer. Og det er bestemt et skridt i den rigtige retning.«

Finansminister Bjarne Corydon (S) ønsker ikke at forholde sig til det konkrete forslag fra regeringens støtteparti: »På mandag vil jeg præsentere regeringens udspil, men jeg vil da gerne generelt sige, at jeg ikke forhandler finanslov i medierne, men ved forhandlingsbordet. Jeg vil da også gerne pointere, at regeringen allerede har prioriteret grønne job,« skriver han i en skriftlig kommentar.

Per Clausen understreger, at »grøn omstilling skal være en central del af en aftale«:

»Den grønne omstilling er forudsætningen for, at vi kan sikre velfærd og beskæftigelse i fremtiden. Det mangler at være en væsentlig og central del af regeringens økonomiske politik,« siger han.